દલપત-નર્મદ યુગ પછીનો આસરે અર્ધી સદી જેટલા સમયમાં અનેક સાહિત્યકારો આગળ આવ્યા. પ્રત્યેક સાહિત્યકારે પોતાની એકથી વધારે અમર કૃતિઓ ગુજરાતી સાહિત્યને અર્પણ કરી. વિવેચકોએ આ સમયને ઉમાશંકર-સુન્દરમ યુગ એવું નામ આપ્યું. આ સમય દરમ્યાન સમાજના અનેક ક્ષેત્રોનું પ્રતિબિંબ આ સાહિત્યકારોની રચનાઓમાં દેખાય છે. સ્વતંત્રતાની લડાઈ માટે ફના થઈ જવાની વાતો, સવતંત્રતાની લડતમાં શહીદ થઈ ગયેલા લોકોની પ્રશસ્તિ, ગરીબ-તવંગર વચ્ચેના અસહ્ય ભેદ સામે આંગળી ચીંધતી અને આક્રોશ દર્શાવતી રચનાઓ, સમાજવાદ પ્રત્યે અંગુલીનિર્દેશ, છૂત-અછૂત પ્રત્યેની નારાજગી, આવા અનેક વિષયને આવરી લેતી રચનાઓ આ સમયગાળામાં થઈ. સાંસ્કૃતિક કાર્યક્રમો માટે ગીત રચનાઓમાં અવિનાશ વ્યાસ જેવા કવિઓએ મોટો ફાળો આપ્યો.